2.  4. การวิจัยและพัฒนา

บริษัทได้ให้ความสำคัญกับการวิจัยและพัฒนามาอย่างต่อเนื่อง
โดยปัจจุบันบริษัทได้จัดงบประมาณสำหรับการทำวิจัยและพัฒนาประมาณ ร้อยละ 10
ของกำไรสุทธิหลังหักภาษี และมีการจัดตั้งหน่วยงานวิจัยและพัฒนาขึ้นโดยเฉพาะ
เพื่อวัตถุประสงค์ดังต่อไปนี้ :

-   ติดตามความเคลื่อนไหวและแนวโน้มของเทคโนโลยีและนวัตกรรมใหม่ๆ
    ที่เกี่ยวข้องกับธุรกิจของบริษัท เพื่อให้สามารถนำเสนอและตอบสนองความต้องการของลูกค้าได้
    รวมถึงการนำมาประยุกต์ใช้กับงานได้อย่างเหมาะสม

-   ออกแบบและสร้างสรรค์ผลิตภัณฑ์ใหม่ๆ ของบริษัททั้งทางด้านฮาร์ดแวร์และซอฟต์แวร์
    เพื่อสร้างความได้เปรียบของบริษัทในแง่ต้นทุนและคุณลักษณะของสินค้า
    รวมทั้งลดการพึ่งพาสินค้าจากผู้ผลิตภายนอก

การที่บริษัทมีหน่วยงานวิจัยและพัฒนาและมีผลิตภัณฑ์เป็นของบริษัทเอง
เป็นการสร้างทรัพย์สินทางปัญญา (Intellectual Property)
ที่จะสามารถเปลี่ยนเป็นธุรกิจที่สร้างรายได้เป็นอย่างดีได้ในระยะยาว
สำหรับแนวทางในการพัฒนาและขยายฐานผลิตภัณฑ์นอกจากจะทำโดยการพัฒนาและวิจัยโดยบุคลากรของบริษัท
(In-House Development) แล้ว
เพื่อให้สามารถพัฒนาและขยายฐานได้อย่างรวดเร็วและเพิ่มความสร้างสรรค์ในผลงาน
บริษัทได้สร้างเครือข่ายพันธมิตร (Alliance Network)
โดยได้มีการเปิดกว้างให้นักพัฒนาอิสระสามารถเสนอผลงานหรือแนวคิดในการพัฒนาทรัพย์สินทางปัญญาที่มีอยู่แก่บริษัท
โดยอาจจะขายลิขสิทธิ์หรือร่วมมือกับบริษัทในการพัฒนาต่อไปให้แล้วเสร็จจนสามารถสร้างรายได้
ทั้งนี้นักพัฒนาเจ้าของผลงานอาจได้รับผลตอบแทนในรูปของเงินสดหรือส่วนแบ่งรายได้
โดยมูลค่าผลตอบแทนหรือสัดส่วนรายได้จะขึ้นอยู่กับความคืบหน้าของผลงานที่นำเสนอต่อบริษัท
ซึ่งเป็นการเพิ่มศักยภาพและโอกาสในการสร้างรายได้ทางการค้า ทั้งนี้คณะกรรมการเทคโนโลยี
(Technology Committee)
และผู้บริหารของบริษัทจะร่วมกันพิจารณาถึงความเป็นไปได้ทั้งทางด้านธุรกิจและทางด้านเทคนิค
และกำหนดผลตอบแทนดังกล่าว

บริษัทยังคงให้ความสำคัญกับงานด้านการวิจัยและพัฒนา เห็นได้จากในปี 2550
เริ่มมีการจัดตั้งศูนย์วิจัยและพัฒนา (R&D Center)
โดยมีเป้าหมายหนึ่งสำคัญเพื่อสนับสนุนงานด้านวิจัยและพัฒนา
ซึ่งปัจจุบันอยู่ระหว่างการเตรียมความพร้อมทั้งด้านบุคลากรและสถานที่
คาดว่าจะเห็นผลเป็นรูปธรรมชัดเจนขึ้นในปี 2551
โดยช่วงปีที่ผ่านมาบริษัทได้มีการศึกษาวิจัยเพื่อพัฒนาผลิตภัณฑ์ใหม่ที่สำคัญ อาทิ mDMS Thai Rule
Sets ซึ่งเป็นโมดูลหนึ่งสำหรับจัดการข้อมูลภาษาไทย
เพื่อเสริมการทำงานของโปรแกรมประยุกต์ให้กับลูกค้า ในการทำความสะอาดข้อมูล (Data
Cleansing) โดยทีมงานที่มีประสบการณ์เกี่ยวกับภาษาไทยโดยตรงมากว่า 30 ปี
ปัจจุบันอยู่ระหว่างการพัฒนาขึ้นเป็นส่วนหนึ่งของ Thai Data Cleansing Application
ของบริษัท พร้อมทั้งได้มีการสำรวจความต้องการของตลาด
เพื่อนำมากำหนดเป็นทิศทางและนโยบายบริษัท และการหารือร่วมกับหน่วยงานต่างๆ
ของภาครัฐที่มีความต้องการปรับปรุงระบบบริหารจัดการฐานข้อมูล
เพื่อนำมากำหนดเป็นมาตรฐานการจัดการรูปแบบข้อมูลในการให้บริการแก่ลูกค้า
รวมทั้งการพัฒนาเครื่องมือช่วยค้นหาข้อมูล (Search Engine)
โดยมีเป้าหมายสำคัญเพื่อใช้ทำความสะอาดข้อมูล (Data Cleansing) ทำให้ข้อมูลมีความถูกต้อง
เหมาะสมกับการใช้งาน รวมทั้งการประยุกต์ใช้เพื่อพัฒนาโปรแกรมต่างๆ อาทิ การทำแผนที่
(Map), ส่งจดหมาย (Delivery), ติดตามรถยนต์ (Car Tracking) และด้านการจราจร
ตลอดจนการบริหารจัดการข้อมูลให้กับระบบห้องสมุดต่างๆ รวมทั้ง Virtual Machine Program
ซึ่งเป็นโปรแกรมประยุกต์ที่อยู่ระหว่างการศึกษาและพัฒนา

นอกจากนี้ บริษัทยังได้มีการศึกษาวิจัยเทคโนโลยีใหม่ อาทิ Speech Recognition
ซึ่งเป็นอุปกรณ์ที่ใช้ในการรู้จำเสียงพูด หรือการแปลงเสียงเป็นตัวอักษร
โดยได้ร่วมมือกับบริษัทพันธมิตรจากประเทศญี่ปุ่นเพื่อการพัฒนาด้านเทคโนโลยี
ซึ่งคาดว่าจะแล้วเสร็จในปี 2551
รวมทั้งการพัฒนาเนื้อหาข้อมูลเพิ่มเติมแก่โครงการสารานุกรมไทยสำหรับเยาวชนฯ ฉบับซีดีรอมรุ่นที่
2 ซึ่งต่อเนื่องจากปี 2550 ที่บริษัทให้การสนับสนุนการจัดทำและผลิตซีดีรอม
ซึ่งเป็นโครงการในพระราชประสงค์ของพระบาทสมเด็จพระเจ้าอยู่หัว ทั้งในด้านงบประมาณ อุปกรณ์
และทีมงาน คิดเป็น

มูลค่ารวม 1 ล้านบาท โดยการนำเสนอเทคนิคใหม่ๆ มาประยุกต์ใช้ให้ครอบคลุมด้านเนื้อหา
และจัดทำในรูปแบบโปรแกรม Website Offline
ช่วยให้ผู้อ่านสามารถค้นหาเนื้อหาที่ต้องการได้สะดวกรวดเร็ว มีรูปลักษณ์ที่น่าสนใจน่าอ่านมากยิ่งขึ้น
ตลอดจนการวิจัยและพัฒนาโซลูชั่นต่างๆ ให้แก่กลุ่มบริการด้านการแพทย์ (Healthcare)
ทั้งภาครัฐและเอกชน ซึ่งอยู่ระหว่างการหารือร่วมกับกลุ่มพันธมิตรต่างๆ ทางด้านการแพทย์
โดยมีการส่งบุคลากรเข้าไปร่วมมือในการพัฒนา
โดยมุ่งเน้นกลุ่มเป้าหมายที่เป็นโรงพยาบาลของภาครัฐ